CELEX: 62020TN0433
Language: el
Date: 2020-07-06 00:00:00
Title: Υπόθεση T-433/20: Προσφυγή της 6ης Ιουλίου 2020 — KY κατά Δικαστηρίου της Ευρωπαϊκής Ένωσης

24.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 279/62
            
         
      Προσφυγή της 6ης Ιουλίου 2020 — KY κατά Δικαστηρίου της Ευρωπαϊκής Ένωσης
      (Υπόθεση T-433/20)
      (2020/C 279/77)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: KY (εκπρόσωπος: J.-N. Louis, δικηγόρος)
      
         Καθού: Δικαστήριο της Ευρωπαϊκής Ένωσης
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τη σιωπηρή απόφαση της 17ης Σεπτεμβρίου 2019, η οποία επιβεβαιώθηκε με τη ρητή απόφαση της 10ης Οκτωβρίου του ιδίου έτους, περί απορρίψεως της αιτήσεως επιστροφής του μη αναγνωρισθέντος μέρους των συνταξιοδοτικών δικαιωμάτων τα οποία είχε αποκτήσει η προσφεύγουσα πριν από την ανάληψη υπηρεσίας στην Ένωση και τα οποία μεταφέρθηκαν στο καθεστώς συντάξεων της Ευρωπαϊκής Ένωσης·
               
            
                  —
               
               
                  να καταδικάσει το καθού στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, η προσφεύγουσα προβάλλει δύο λόγους.
      
                  1.
               
               
                  Με τον πρώτο λόγο προβάλλεται παράβαση του καθήκοντος μέριμνας. Η προσφεύγουσα υποστηρίζει συναφώς ότι, σύμφωνα με το καθήκον μέριμνας που υπέχει, ένα θεσμικό όργανο της Ένωσης υποχρεούται να ενημερώσει τον υπάλληλο όχι μόνον για τον κανόνα περί ελαχίστου ορίου διαβιώσεως και για τις συνέπειές του στον υπολογισμό της συντάξεως, αλλά και για τη δυνατότητα να καθυστερήσει τη μεταφορά των συνταξιοδοτικών δικαιωμάτων του έως τη θεμελίωση των πραγματικών δικαιωμάτων του για τη χορήγηση συντάξεως.
               
            
                  2.
               
               
                  Με τον δεύτερο λόγο προβάλλεται αδικαιολόγητος πλουτισμός. Η προσφεύγουσα φρονεί ότι η άρνηση επιστροφής του μέρους των συνταξιοδοτικών δικαιωμάτων που μεταφέρονται στο καθεστώς της Ένωσης, το οποίο δεν ελήφθη υπόψη κατά την εκκαθάριση των συνταξιοδοτικών δικαιωμάτων, μπορεί να έχει ως αποτέλεσμα αδικαιολόγητη ιδιοποίηση και, επομένως, αδικαιολόγητο πλουτισμό της Ένωσης, καθώς και αδικαιολόγητη μείωση της περιουσίας του οικείου υπαλλήλου.